લોલા હજી તેના ડ્રેસમાં જ હતી જયારે એ રીકો પાસે પહોચી અને રીકો આ જોઇને ખૂબ ખુશ થઇ ગયો, લોલાને રીકો પાસે જતી જોઈ ટોનીને આંચકો લાગ્યો પણ એ કઈ કરી શકે તેમ ન હતો કેમકે બાજુ માં જ બે બોડી-ગાર્ડ ઉભેલા. થોડીવાર સુધી તો કઈ ના બન્યું, રીકો ફક્ત લોલાની સુંદરતાના વખાણ જ કરતો રહ્યો પણ થોડી વાર પછી રીકો લોલાને અડકવા લાગ્યો, હાથ પર અને બાજુ પર, આ જોઇને ટોનીથી રહેવાયું નહિ એટલે એ તેની સ્પેશિઅલ ડ્રીન્કસ બનાવીને આપવાના બહાને ત્યાં પહોચી ગયો. થોડી વાર તો આમ ને આમ ચાલ્યું પણ પછી રીકોએ હદ વટાવવાની ચાલુ કરી અને લોલા એકદમ અનકમ્ફર્ટેબલ થવા લાગી પણ કઈ બોલી શકે તેમ નહતી, ટોનીના ગુસ્સાનો પાર ન રહ્યો અને એ સીધો તૂટી પડ્યો રીકો પર, ચાલુ થઇ ગઈ મારા-મારી. ટેબલો અને ખુરશીઓ ઉંછળી, બોટલો તૂટી અને રહ્યા-સહ્યા લોકોમાં ભાગ-દોડ થઇ ગઈ, આ બધા વચ્ચે ટોનીએ લોલાને દુર જવા ઈશારો કર્યો અને લોલા તરત જ તેને અનુસરી. હવે ટોની અને રીકો વચ્ચે ખરાખરીનો ખેલ જામ્યો, રીકોએ બંદુક કાઢી પણ કઈ કરે એ પહેલા ટોનીએ સીધો તેના પર કુદકો માર્યો અને બંને જણા બંદુક માટે ખેંચમ-તાણી કરી રહ્યા હતા એટલામાં તો, ઢીશક્યાંઉંઉંઉંઉંઉંઉંઉંઉંઉં………, ગોળી છુટવાનો અવાજ આવ્યો, લોહીની પિચકારી ઉડી અને બધું જ શાંત થઇ ગયું.